मीठी वाणी आपको मानसिक शांति-संतुष्टि देगी, जीवन का गौरव बनाएगी, पारिवारिक सद्भावना एवं सामाजिक आदर बढ़ाएगी और भगवान की प्रसन्नता भी। किसी का स्वभाव कठोर है, तो भी अपनी कोमलता नहीं छोड़ो। अंतत: लाभ की स्थिति में कोमलता ही रहती है। दांत अपनी कठोरता नहीं छोड़ते। कभी-कभी जीभ को काट भी लेते हैं तो भी जीभ अपने स्वभाव में रहती है। दांतों में कभी कुछ फंस जाने पर जीभ बार-बार उस स्थान को तब तक सहलाती है, जब तक फंसा हुआ कण निकल नहीं जाता। अंतिम स्थिति देखें-दांत कठोर हैं, टूट जाते हैं, जीभ कोमलता छोड़ती नहीं, बनी रहती है।